2020-yilda g‘o‘zani navlar bo‘yicha joylashtirish va paxta xomashyosi yetishtirishning prognoz hajmlari to‘g‘risida

O‘zbekiston Respublikasi Prezidentining “Yengil sanoatni yanada rivojlantirish va tayyor mahsulotlar ishlab chiqarishni rag‘batlantirish chora-tadbirlari to‘g‘risida” 2019-yil 16-sentabrdagi PQ-4453-son qaroriga muvofiq hududlarning tuproq-iqlim sharoitlarini hisobga olgan holda, paxta tolasining sifati bo‘yicha xalqaro standartlar va talablarga javob beradigan, kasallik va zararkunandalarga chidamli, tezpishar va serhosil seleksiya g‘o‘za navlarini oqilona joylashtirish hamda 2020-yil paxta hosili uchun chigit ekish ishlari bo‘yicha kompleks tadbirlarning o‘z vaqtida amalga oshirilishini ta’minlash maqsadida Vazirlar Mahkamasi qaror qiladi:
 1. Qoraqalpog‘iston Respublikasi Vazirlar Kengashi va viloyatlar hokimliklari tomonidan O‘zbekiston Respublikasi Qishloq xo‘jaligi vazirligi, Suv xo‘jaligi vazirligi, Iqtisodiyot va sanoat vazirligi, Moliya vazirligi, Yer resurslari, geodeziya, kartografiya va davlat kadastri davlat qo‘mitasi, “O‘zpaxtasanoat” va “O‘zagrokimyohimoya” aksiyadorlik jamiyatlari, “O‘zto‘qimachiliksanoat” uyushmasi, O‘zbekiston fermer, dehqon xo‘jaliklari va tomorqa yer egalari kengashi bilan birgalikda ishlab chiqilgan:
 2020-yil paxta hosili uchun g‘o‘zaning rayonlashgan va istiqbolli navlarini joylashtirish 1-ilovaga muvofiq;
 2020-yilda belgilangan xarid narxlariga nisbatan rag‘batlantiruvchi koeffitsiyent joriy etiladigan g‘o‘zaning seleksiya navlari 2-ilovaga muvofiq;
 2020-yil paxta hosili uchun chigit ekish sxemalari 4-ilovaga muvofiq;
 2020-yil paxta hosili uchun sug‘urta urug‘lik fondini hisobga olgan holda urug‘lik paxta xomashyosini tozalash va urug‘lik chigitni tayyorlash hajmlari 5-ilovaga muvofiq;
 2020-yil paxta hosilini yetishtirish uchun talab etiladigan moddiy resurslar hisob-kitobi 6-ilovaga muvofiq ma’qullansin.
 2. O‘zbekiston Respublikasi Moliya vazirligi huzuridagi Qishloq xo‘jaligini davlat tomonidan qo‘llab-quvvatlash jamg‘armasidan 2020-yil paxta hosilini yetishtirish xarajatlarini moliyalashtirishga ajratiladigan kreditlar 7-8-ilovalarga muvofiq tasdiqlansin.
 3. O‘zbekiston Respublikasi Moliya vazirligi Qishloq xo‘jaligi vazirligi, Iqtisodiyot va sanoat vazirligi, O‘zbekiston fermer, dehqon xo‘jaliklari va tomorqa yer egalari kengashi, “O‘zpaxtasanoat” aksiyadorlik jamiyati va “O‘zto‘qimachiliksanoat” uyushmasi bilan birgalikda 2020-yil hosili uchun paxta xomashyosi yetishtirishga sarflanadigan haqiqiy xarajatlarni hisobga olgan holda, 2020-yil 1-fevralga qadar bir tonna paxta xomashyosining kafolatlangan narxlarini belgilash yuzasidan Vazirlar Mahkamasiga taklif kiritsin.
 4. Belgilansinki, Qoraqalpog‘iston Respublikasi Vazirlar Kengashi Raisi, viloyatlar va tumanlar hokimliklari, O‘zbekiston Respublikasi Qishloq xo‘jaligi vazirligi, “O‘zpaxtasanoat” aksiyadorlik jamiyati, “O‘zto‘qimachiliksanoat” uyushmasi, paxta-to‘qimachilik ishlab chiqarishlari va klastyerlari tashkilotchilari hamda fermer xo‘jaliklari rahbarlari:
 O‘zbekiston Respublikasi Prezidentining “O‘zbekiston Respublikasida urug‘chilik tizimini tubdan takomillashtirish chora-tadbirlari to‘g‘risida” 2018-yil 27-apreldagi PQ-3683-son qaroriga asosan viloyatda beshtadan, tumanda ikkitadan ortiq bo‘lmagan, fermer xo‘jaligida esa, tavsiya etilgan bitta nav ekilishini hisobga olgan holda g‘o‘za navlarini joylashtirish tartibi uchun;
 ilmiy-tadqiqot institutlari tomonidan ishlab chiqilgan tavsiyalarga muvofiq har bir seleksiya navi uchun hududlarning tuproq-iqlim sharoitidan kelib chiqqan holda, g‘o‘zani parvarish qilish agrotexnikasiga rioya etilishi uchun shaxsan mas’ul hisoblanadi.
 5. Qoraqalpog‘iston Respublikasi Vazirlar Kengashi, viloyatlar va tumanlar hokimliklari, O‘zbekiston Respublikasi Qishloq xo‘jaligi vazirligi, Suv xo‘jaligi vazirligi, Yer resurslari, geodeziya, kartografiya va davlat kadastri davlat qo‘mitasi, “O‘zpaxtasanoat” aksiyadorlik jamiyati va “O‘zto‘qimachiliksanoat” uyushmasi:
 fermer xo‘jaliklarining ixtisoslashuvi va shart-sharoitlarini, shu jumladan yerlarning meliorativ holati, tuproqning ball-boniteti, suv ta’minoti, oxirgi 3 yildagi hosildorlik ko‘rsatkichlarini chuqur tahlil qilib, qishloq xo‘jaligi ekin maydonlariga g‘o‘zaning konturlar bo‘yicha joylashtirilishini ta’minlasin;
 fermer xo‘jaliklari bilan paxta tozalash korxonalari hamda paxta-to‘qimachilik ishlab chiqarishlari va klastyerlari tashkilotchilari o‘rtasida 2020-yil hosili uchun paxta xomashyosini yetishtirish bo‘yicha kontraktatsiya shartnomalarining tuzish ishlarini 20 kun muddatda yakunlashga amaliy yordam ko‘rsatsin;
 bir oy muddatda 2020-yil hosili uchun paxta xomashyosini yetishtirishda tomchilatib sug‘orish texnologiyasini joriy etish bo‘yicha loyihalarni amalga oshirish istagini bildirgan paxta xomashyosi ishlab chiqaruvchilarning aniq ro‘yxatini shakllantirsin va loyihalarni to‘liq amalga oshirish choralarini ko‘rsin.
 6. O‘zbekiston Respublikasi Qishloq xo‘jaligi vazirligi, “O‘zpaxtasanoat” aksiyadorlik jamiyati, “O‘zto‘qimachiliksanoat” uyushmasi, Qishloq xo‘jaligi vazirligi huzuridagi Urug‘chilikni rivojlantirish markazi, Vazirlar Mahkamasi huzuridagi Agrosanoat majmui ustidan nazorat qilish inspeksiyasi:
 fermer xo‘jaliklariga belgilangan g‘o‘za navlarining avlodlari va hajmlari bo‘yicha dorilangan va muvofiqlik sertifikati mavjud bo‘lgan yuqori sifatli urug‘lik chigitlarning 50 foizdan kam bo‘lmagan miqdori haqini oldindan to‘lash sharti bilan qat’iy ravishda yetkazib berilishini ta’minlasin;
 O‘zbekiston fermer, dehqon xo‘jaliklari va tomorqa yer egalari kengashi, paxta-to‘qimachilik ishlab chiqarishlari va klastyerlari tashkilotchilari hamda zamonaviy urug‘chilik klastyerlari bilan birgalikda 2020-yil 1-martga qadar urug‘lik paxta xomashyosi yetishtiruvchi qishloq xo‘jaligi subyektlarini tanlab olish bo‘yicha tanlov o‘tkazsin va ularning ro‘yxatini belgilangan tartibda shakllantirsin.
 7. O‘zbekiston Respublikasi Qishloq xo‘jaligi vazirligi, “O‘zpaxtasanoat” aksiyadorlik jamiyati, “O‘zto‘qimachiliksanoat” uyushmasi, Qishloq xo‘jaligi vazirligi huzuridagi Urug‘chilikni rivojlantirish markazi, “O‘zagrokimyohimoya” aksiyadorlik jamiyati Qoraqalpog‘iston Respublikasi Vazirlar Kengashi va viloyatlar hokimliklarining takliflariga asosan 2020-yil paxta hosili uchun ekilishi rejalashtirilgan urug‘lik chigitni ildiz chirish va gommoz kasalliklariga hamda shira-trips zararkunandalariga qarshi kompleks ta’sir etuvchi urug‘dorilagichlar bilan 2020-yil 1-martga qadar dorilashni tashkil etsin.
 8. O‘zbekiston Respublikasi Qishloq xo‘jaligi vazirligi, “O‘zkimyosanoat”, “O‘zbekneftgaz”, “O‘zagrokimyohimoya” aksiyadorlik jamiyatlari, paxta-to‘qimachilik ishlab chiqarishlari va klastyerlari tashkilotchilari Qoraqalpog‘iston Respublikasi Vazirlar Kengashi va viloyatlar hokimliklari bilan birgalikda:
 6-ilovaga muvofiq fermer xo‘jaliklari, paxta-to‘qimachilik ishlab chiqarishlari va klastyerlari tashkilotchilari g‘o‘za maydonlariga talab etiladigan mineral o‘g‘itlarni birja savdolari orqali va yoqilg‘i-moylash materiallarini belgilangan tartibda yetkazib berishni;
 2020-yil mavsumida g‘o‘za maydonlarida zararkunanda, kasallik va begona o‘tlarning tarqalishi bo‘yicha qilingan bashoratga ko‘ra, zarur bo‘lgan kimyoviy, biologik hamda mikrobiologik vositalar zahirasini 2020-yil 1-aprelgacha to‘liq yaratishni;
 g‘o‘zaning o‘sish va rivojlanishini boshqaruvchi stimulyatorlar bilan vegetatsiya davrida kamida uch marta ishlov berishni tashkil qilsinlar.
 9. O‘zbekiston Respublikasi Vazirlar Mahkamasi huzuridagi Agrosanoat majmui ustidan nazorat qilish inspeksiyasi 2020-yil paxta hosili uchun belgilangan g‘o‘za navlarining joylashtirilishi, yer va suv resurslaridan oqilona foydalanilishi, mineral o‘g‘itlar, yoqilg‘i-moylash materiallari va boshqa moddiy-texnik resurslarning paxta xomashyosi yetishtiruvchi fermer xo‘jaliklariga, paxta-to‘qimachilik ishlab chiqarishlari va klastyerlari tashkilotchilariga belgilangan tartibda yetkazib berilishi yuzasidan nazorat o‘rnatsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining agrar va oziq-ovqat sohalarini rivojlantirish masalalari bo‘yicha maslahatchisi A.D. Vaxabov hamda Qoraqalpog‘iston Respublikasi Vazirlar Kengashi Raisi va viloyatlar hokimlari zimmasiga yuklansin.